**Общински план за младежта на Столична община за 2025 г.**

Общинският план за младежта на Столична община за 2025 г. е разработен в изпълнение на чл. 15 и чл. 16 от Закона за младежта и в съответствие със Стратегията на Европейския съюз за младежта (2019-2027), Националната стратегия за младежта (2021-2030) и Стратегията за младите хора на Столична община (2017-2027).

1. **АНАЛИЗ НА ПРЕДИЗВИКАТЕЛСТВАТА ПРЕД МЛАДЕЖТА В СТОЛИЧНА ОБЩИНА**

София е столица на България и е основен административен, индустриален и транспортен център на страната. Градът е притегателен център за младите хора със своите училища и университети, с развиващата се икономика и отвореност към света. През последните години София предлага на младите хора все повече възможности, не само за добро образование, реализация и кариерно развитие, но и за богат културен живот, изява и различни алтернативи за прекарване на свободното време. Високото ниво на инженерните и компютърни специалности, заедно с добрите условия за бизнес и развитата инфраструктура, привличат, както големите фирми, така и създават среда за иновативни стартиращи компании.

София е модерна европейска столица с богато наследство, съвременен и динамичен културен живот, която играе основна роля в развитието на региона и страната. Визията на общинската стратегия е свързана с утвърждаването на София като град на младите, активните и иновативните.

За целите на настоящия анализ използваме дефиницията за младежи, съгласно § 1 от ДР на Закона за младежта, а именно лица на възраст от 15 до 29 години включително.

**Образование и предизвикателства**

Населението на Столична община към 31.12.2023 г. по данни на НСИ е 1 224 175 души.

Към 2024 г., по данни на Регионално управление по образованието – София-град, броят на средните училища на територията на Столична община, в т.ч. – гимназии, е 170 (информацията не включва училището към местата за лишаване от свобода). Завършилите средни училища за учебната 2023/2024 е 10 566.

Според справка, предоставена от Министерство на образованието и науката към 2024 г., броят на висшите училища (държавни и частни), в т. ч. колежи на територията на Столична община, е 22, от които 18 държавни и 4 частни.

Въпреки наличието на образователни институции, много млади хора изпитват трудности с придобиването на умения, които напълно да отговарят на нуждите на пазара на труда. Съществува и необходимост от по-добра връзка между образованието и бизнеса.

Столична община е партньор на редица форуми, които свързват квалифицирани кандидати с водещи работодатели в България (Career Show, Форум Тук-Там Кошер и др.).

Центърът за подкрепа за личностно развитие – кариерно ориентиране и консултиране – София (ЦПЛР–КОК–София) извършва, както групови дейности по кариерно информиране и ориентиране в училищата на територията на София, така и индивидуално кариерно ориентиране.

Програма „Акселератор Стартъп София" подкрепя проекти, които развиват иновативни продукти, услуги или процеси. Целева аудитория са иновативни, социални или стартиращи фирми, а приоритет е младежкото предприемачество.

Столична община е партньор на мотивационни семинари за млади хора /ТEEN POWER и др./, инициативите за младежко предприемачество и връзка с бизнеса на Junior Achievement JA Bulgaria, менторски програми /Mentor the Young и др./. Местната власт реализира инициативата „Академия за ВИЗИОНЕРИ“ с менторски сесии, обучения и подкрепа /финансова, организационна и логистична/ на младежки иновативни проекти с кауза.

**Безработица и интеграция на пазара на труда**

По данни на Евростат за март 2024 година, безработицата сред младите хора в България се нарежда в една група със страни като Белгия, Дания, Естония, Франция и Литва, където е отчетено равнище около 16 процента. За сравнение през март 2023 година делът на младите безработни в нашата страна е бил малко под 10 на сто.

Въпреки че общата икономическа активност в София е сравнително висока, младите хора често се сблъскват с проблема с ниските стартови заплати, изискванията за опит и квалификация.

През декември 2024 г. Столична община, дирекция „Спорт и младежки дейности“ и Клъстер по мехатроника и автоматизация“, в рамките на проект SKYLA, проведоха онлайн анонимно проучване за нуждите и нагласите на младите хора в София. В анкетата са участвали 670 млади хора, на възраст от 15 до 29 години, живеещи на територията на София.

76% от респондентите посочват, че биха участвали в курсове за обучение със сертификати за придобиване на умения.

Въз основа на изготвен анализ на данните от проучването и идентифициране на нуждите на младите хора на столицата, за обществено обсъждане ще бъде внесен проект на Програма „София – град на младите и активните“ с включени теми за обучения, кореспондиращи с потребностите на целевата група.

**Спорт и активен начин на живот**

Във времето на дигиталните технологии, общата тенденция, наблюдавана и в световен мащаб, е към намаляване физическата активност сред населението и в частност – на младите хора. В борбата със заседналия начин на живот на младежите, Столична община подпомага реализацията на спортни събития с вход свободен чрез програмно финансиране на спортни клубове, организации и институции за дейности с младежи. Гражданите и гостите на столицата имат свободен достъп до изградените стрийт фитнеси и спортни площадки в междублокови пространства в кварталите.

1. **ПРИОРИТЕТИТЕ И СПЕЦИФИЧНИТЕ ЦЕЛИ ЗА ПРОВЕЖДАНЕ НА ОБЩИНСКАТА ПОЛИТИКА ЗА МЛАДЕЖТА И МЕРКИ ЗА ПОСТИГАНЕТО ИМ**

Основни цели в общинската политика са осигуряване на възможности за пълноценно и активно участие на младите хора в обществения живот, създаване на благоприятна, насърчаваща и подкрепяща среда за ефективна професионална реализация и личностно развитие на младите хора и насърчаване на активния и здравословния начин на живот сред младежите.

**Осигуряване на възможности за пълноценно и активно участие на младите хора в обществения живот.**

Консултативният съвет по политиките за младежта към кмета на Столична община е постоянно действащ орган, създаден с цел осигуряването на възможности за пълноценно и активно участие на младите хора в обществения живот и включването им в управленската политика на местно ниво.

За четвърта поредна година, по повод Международния ден на младите хора, Столична община ще организира младежки фестивал „Моята София. Младите с каузи“ при вход свободен. В рамките на няколко дни гостите имат достъп до богата програма с разнообразни активности, а амбицията на местната власт е да отговори на интересите на модерния млад градски човек. Акцент в програмата са кампании с каузи, зад които застава Столична община. В рамките на инициативата са включени арт ателиета за рисуване с известни художници, еко работилници, срещи с популярни автори, открити тренировки с лицензирани инструктори, уроци по танци и музика на живо. Събитието е сцена за представяне и популяризиране на иновативни младежки стартъпи.

Столична община подпомага финансово, организационно и логистично младежки и неправителствени организации, работещи с и за младите хора, ученически и студентски съвети при реализиране на събития, инициативи и кампании.

**Създаване на благоприятна, насърчаваща и подкрепяща среда за ефективна професионална реализация и личностно развитие на младите хора.**

Отчетът за действие на Стратегия за младите хора на Столична община за 2024 г. посочва 115 реализирани инициативи, насочени към социалното и културно развитие на младите хора с 195 859 участници.

Успоредно с това са организирани дейности за развитие на таланта и междукултурния диалог, в които са се включили 70 310 души в 369 различни кампании. 2 221 млади хора са били част от 73 доброволчески инициативи, фокусирани върху укрепване социалната ангажираност и гражданското самосъзнание.

Програма „София – град на младите и активните“ на Столична община подпомага проекти с целева група 15 – 29 г., целящи включване на младите хора в управленската политика на местно ниво, стимулиране на младежката активност, стимулиране на продължаващото образование и младежко предприемачество, неформално образование, личностно и кариерно развитие, уменията на 21 век, развитие на доброволчеството като движеща сила за личностно развитие, опазване на околната среда, устойчиво развитие на града и формиране на гражданско самосъзнание, както и активно включване в обществения живот на младежи в неравностойно положение чрез създаване на условия за интеграцията им; превенция на рисково поведение, здравно и гражданско образование; насърчаване на здравословния начин на живот и социално включване в обществения живот на младежи в неравностойно положение; насърчаване на многообразието, междукултурния и междурелигиозния диалог, толерантност и зачитане правата на човека.

Програмата финансира дейности, като с цел насърчаване на ученически и младежки форми на самоуправление при реализиране на форуми, кампании и събития, допустими бенефициенти са и ученически и студентски съвети.

В горецитираното проучване, проведено сред младите хора, в рамките на проект SKYLA, анкетираните са попитани „Какви умения смяташ, че ти липсват или можеш да надградиш?“, 42% отговарят с „увереност в себе си“, 39% виждат необходимост да подобрят уменията за публично говорене, а 38% биха искали да се научат как да управляват времето си. 34 % отговарят, че им липсва финансова грамотност, 31% - технически или IT умения.

44% от анкетираните обясняват причините за липса на тези умения с това, че образователната система не предлага практическо обучение.

Въз основа на получените данни от допитването, в проекта на Програмата са предложени теми за обучения, кореспондиращи с нуждите на целевата група.

За пета поредна година Столична община организира „Академия за ВИЗИОНЕРИ“. Инициативата дава възможност на млади, креативни и талантливи хора да реализират идеите си в полза на общността. В рамките на два месеца, за създаването на иновативна идея с кауза, участниците (15-29 г.) преминават през обучения, менторски сесии с експерти в различни сфери и представяне на добри практики.

Столична община финансира проектните идеи и оказва организационна и логистична подкрепа, както и съдействие за популяризиране. Инициативата е безплатна за участниците и цели стимулиране на младежкото предприемачество, развитие на доброволчеството като движеща сила за личностно развитие и формиране на гражданско самосъзнание.

Стартирала е процедурата по изграждане на първия младежки център на територията на Столична община, който ще посреща младите хора в район „Надежда“ и ще предоставя услуги в подкрепа на личностното и кариерното развитие.

За предоставяне на възможности за изява на млади таланти, през 2025 дирекция „Спорт и младежки дейности“ планира създаването на сцена за млади творци.

Столична община е партньор на редица форуми, организирани от висши и средни училища, ученически и студентски съвети, неправителствени организации и др., в областта на неформалното образование, личностното и кариерно развитие, осигурявайки финансова, организационна и логистична подкрепа за тяхната реализация.

**Насърчаване на активния и здравословния начин на живот сред младите хора.**

Отчетът за действие на Стратегия за младите хора на Столична община за 2024 г. посочва 28 551 обхванати младежи в 312 кампании, насърчаващи физическата активност и изграждането на здравословни навици.

Освен програма „София – град на младите и активните“, като финансов инструмент за подпомагане на физическата активност и спорта, насърчаване на здравословния начин на живот и социално включване на младите хора, Столична община ежегодно обявява сесия за проектно финансиране по Програма „София спортува“.

През ваканционния период местната власт организира безплатни занимания по различни видове спорт.

На територията на София са изградени 169 стрийт фитнес площадки, 153 спортни площадки със свободен достъп и 256 тенис маси.

Целогодишно Столична община в партньорство с федерации, спортни клубове и организации провежда спортни събития, турнири и фестивали за активен начин на живот.

С цел повишаване на здравната култура сред младите хора и превенция на заболявания, Столична община, дирекция „Спорт и младежки дейности“ стартира и надгражда две кампании.

Кампанията „КОД: Превенция. Сега е време, за да имаш време“ събира на едно място лекари от различни здравни специалности, за да споделят ключова информация на тема превенция и профилактика на най-често срещаните заболявания у нас. Серията безплатни събития, част от кампанията „КОД: Превенция. Сега е време, за да имаш време“ се провеждат всяка трета събота от месеца на сцена Централни хали. Лекции изнасят двама лекари, специалисти в различни направления. Гостите, освен възможност за пряк контакт и дискусия с лекарите, имат достъп до безплатни прегледи и медицински изследвания.

Кампанията „120/80. Избери номера на сърцето“ цели създаване на здравни навици сред младите хора и формиране на отговорно поведение към личното здраве.

В рамките на инициативата бяха създадени зони за безплатно измерване на кръвното налягане на публични места и проведен скрининг на младите хора с над 600 участници. Данните, заедно с анализ бяха публично оповестени. За 2025 са планирани дейности за разширяване обхвата на зоните за измерване на кръвното, провеждане на още скринингови изследвания, здравни беседи, флашмоб, акции и събития.

За достигане на посланието за навременна превенция и профилактика, и водене на активен и здравословен начин на живот до целевата група, дирекция „Спорт и младежки дейности“ реализира подкаста „Преобръщане. Нещата, за които не ни се говори.“ Автор и водещ е участничка от инициативата на местната власт „Академия за ВИЗИОНЕРИ“. Подкастът е трибуна за реалните истории на обикновени хора, които са се справили с трудности. Гости в епизодите са доказани здравни експерти, които посочват причините и решенията на различни проблеми.

**Приложение: ПЛАН**

****

**III. ОПИСАНИЕ НА ДЕЙНОСТИ, КОИТО ДОПРИНАСЯТ ЗА ПОСТИГАНЕ НА ЦЕЛИТЕ НА НАЦИОНАЛНАТА СТРАТЕГИЯ ЗА МЛАДЕЖТА**

Националната стратегия за младежта включва различни цели, които се фокусират върху подобряване качеството на живот на младите хора, насърчаване на тяхната социална, образователна и икономическа интеграция, и укрепване на участието им в обществения живот.

Столична община изпълнява дейности изцяло кореспондиращи с Националната стратегия.

Програма „София – град на младите и активните“ на Столична община финансира проекти за повишаване достъпа до неформално обучение за развитие на ключови компетентности на младите хора. Програмата подкрепя проектни дейности за насърчаване социалното включване на младите хора от уязвими групи, като цели активно участие в обществения живот на младежи в неравностойно положение чрез създаване на условия за интеграцията им. Други теми и приоритети на Програмата са превенция на рисково поведение, здравно и гражданско образование; насърчаване на многообразието, междукултурния и междурелигиозния диалог, толерантност, ненасилие и зачитане правата на човека. Програмата стимулира постигане на осъзната промяна в мисленето и поведението на младите хора по отношение на опазване на околната среда,

гражданско самосъзнание за устойчиво развитие на града.

Програма „София спортува“ на Столична община се фокусира върху създаване на условия и насърчаване здравословния начин на живот, физическа активност и спорт за всички възрастови групи, включително младите хора на столицата. За стимулиране постиженията и продължаващото занимание със спорт на деца и младежи Столична община ежегодно предоставя еднократна парична награда на кмета за спортни постижения. На територията на Столична община е изградена спортна инфраструктура със свободен достъп. Ежегодно местната власт осигурява възможности за безвъзмезден достъп до спорт за деца и младежи през ваканционния период.

Обхващането на младите хора с дейности в областта на културата е един от приоритетите на Програма „Култура“ на Столична община за 2025 г.

„Организирането на емблематични за град София младежки събития, форуми, кампании, инициативи и фестивали с и за младите хора, с участието на млади творци“ е тема в Програма „София – град на младите и активните“, целяща от една страна повишаване на достъпа до култура на младите, от друга – насърчаване и стимулиране на творчески умения.

За четвърта поредна година по повод Международния ден на младите хора 12 август, Столична община организира младежкия фестивал „Моята София. Младите с каузи“, в който се популяризират кампании, свързани със здравна превенция, превенция употребата на алкохол и наркотични вещества и др.

За повишаване на нивото на овластяване и качествено участие на младите хора в процесите на вземане на решения на местно ниво е създаден Консултативен съвет по политиките за младежта към кмета на Столична община, който дава предложения на кмета на Столична община, свързани с планирането, координирането и реализирането на младежката политика на общинско ниво, предлага мерки за постигане на целите на общинската политика в сферата на младежките дейности, изготвя предложения и становища по проекти за нормативни актове и програми на Столична община, свързани с политиките за младежта и др.

Освен установените програми, Столична община организира редица образователни, културни и спортни форуми, събития и инициативи с целева група – млади хора и със свободен достъп за гражданите.

**IV. ОРГАНИЗАЦИЯ И КООРДИНАЦИЯ НА ДЕЙНОСТИТЕ ЗА ПОСТИГАНЕ НА ЦЕЛИТЕ**

* Координиране на дейностите и оперативно взаимодействие на всички структури, работещи в сферата на младежките дейности;
* Организиране и реализиране на съвместни инициативи;
* Работа с младежки общности/заинтересовани страни

**V. НАБЛЮДЕНИЕ, ОЦЕНКА И АКТУАЛИЗАЦИЯ НА ОБЩИНСКИЯ ПЛАН ЗА МЛАДЕЖТА**

* Членовете на Консултативния съвет по политиките за младежта към кмета на Столична община предлагат включването на кампании, събития и инициативи в общинския план за младежта на Столична община.
* Общинският план за младежта на Столична община се съгласува с Консултативния съвет по политиките за младежта към кмета на Столична община;
* Общинският план за младежта на Столична община се приема с Решение на Столичен общински съвет.
* Планът се актуализира ежегодно.
* Индикатори за реализацията на заложените в Плана инициативи, събития и кампании се посочва в Годишния отчет на Общинския план на Столична община.

**VI. ОСИГУРЯВАНЕ НА ИНФОРМАЦИЯ И ПУБЛИЧНОСТ НА ОБЩИНСКИЯ ПЛАН ЗА МЛАДЕЖТА**

Популяризирането на приоритетите и инициативите в Общинския план за младежта се осъществява чрез публикации на официалния електронен портал на Столична община – www.sofia.bg.